ಸಾನಿಯಾ ಮಿರ್ಜಾರ್

**ಸಾನಿಯಾ ಮಿರ್ಜಾ** ಭಾರತದ ಒರಿ ಶ್ರೇಷ್ಠ ವೃತ್ತಿಪರ ಟೆನ್ನಿಸ್ ಆಟಗಾರ್ತಿ. ಇನ್ಮುಟ್ಟು ಟೆನ್ನಿಸ್ ಆಟೊಡು ಅತಿ ಹೆಚ್ಚಿನ ಕ್ರಮಾಂಕ ಪಡೆತಿನ ಭಾರತೀಯ ಮಹಿಳೆ. ಭಾರತದ ಹೈದರಾಬಾದ್ ನಗರದಾಯಿನ ಸಾನಿಯಾ ಮಾರ್ಟಿನಾ ಹಿಂಗಿಸ್ ಬೊಕ್ಕ ಸೇರ್ದ್ ಕಡೆತ್ತ ರಡ್ಡ್ ವರ್ಸೊಡು ೧೧ ಡಬಲ್ ಟ್ರೋಫಿಲೆನ್ ಗೆಂದ್ದೆರ್. ಆರೆನ ಇತ್ತೆದ ವಿಶ್ವಕ್ರಮಾಂಕ ನಂ. ೧. ಸಿಂಗಲ್ಸ್ ಡ್ ಇನ್ಮುಟ್ಟು ತಲುಪಿನ ಗರಿಷ್ಠ ಕ್ರಮಾಂಕ ೨೭.

## ಜೀವನ
ಸಾನಿಯಾ ಮಿರ್ಜಾರೆನ ಜನ್ಮ ನವೆಂಬರ್ ೧೫, ೧೯೮೬ಡ್ ಮುಂಬಯಿ ನಗರೊಡು ಆಂಡ್. ಅಮ್ಮೆರ್ ಇಮಾಂ ಮಿರ್ಜಾರೆನ ಮಾರ್ಗದರ್ಶನೊಡು ಆಜನೇ ವರ್ಸೊದ ಎಲ್ಯ ಪ್ರಾಯೊಡೇ ಸಾನಿಯಾ ಟೆನ್ನಿಸ್ ತರಬೇತಿ ಸುರು ಮಲ್ತೆರ್. ೨೦೦೩ನೇ ವರ್ಸೊದ ಜೂನಿಯರ್ ವಿಂಬಲ್ಡನ್ ಡಬಲ್ಸ್ ಪಂದ್ಯಾವಳಿನ್ ಗೆಂದ್ದ್, ಜೂನಿಯರ್ ವಿಂಬಲ್ಡನ್ ಮುಕ್ತ ಟೆನ್ನಿಸ್ ಪಂದ್ಯಾವಳಿ ಗೆಂದಿನ ಅತ್ಯಂತ ಎಲ್ಯ ಭಾರತೀಯ ಕ್ರೀಡಾಪಟು ಬೊಕ್ಕ ಪ್ರಥಮ ಮಹಿಳಾ ಪಟು ಆಯೆರ್. ೨೦೦೩ಡೇ ತನ್ನ ೧೬ನೇ ಪ್ರಾಯೊಡು ಸಾನಿಯಾ ವೃತ್ತಿಪರ ಟೆನ್ನಿಸ್ ರಂಗೊಗು ಪಾದಾರ್ಪಣೆ ಮಲ್ತೆರ್. ೨೦೦೫ನೇ ಆಸ್ಟ್ರೇಲಿಯಾ ಮುಕ್ತ ಟೆನ್ನಿಸ್ ಪಂದ್ಯಾವಳಿದ ಮೂಜನೇ ಸುತ್ತು ಬೊಕ್ಕ ೨೦೦೫ನೇ ಅಮೇರಿಕಾ ಮುಕ್ತ ಟೆನ್ನಿಸ್ ಪಂದ್ಯಾವಳಿದ ನಾಲ್ನೇ ಸುತ್ತುಗ್ ತಲುಪಿನ ಸಾನಿಯಾ, ಏತೇ ಗ್ರ್ಯಾಂಡ್‌ಸ್ಲ್ಯಾಮ್ ಪಂದ್ಯೊಡು ಆ ಸುತ್ತುಗ್ ತಲುಪಿನ ಸುರುತ್ತ ಬೊಕ್ಕ ಒಂಜೇ ಭಾರತೀಯ ಮಹಿಳೆ ಆಯೆರ್. ೫ ಅಡಿ ೭ ಇಂಚ್ ಎತ್ತರೊದ ಬಲಗೈ ಆಟಗಾರ್ತಿಯಾಯಿನ ಸಾನಿಯಾ ತನ್ನ ಉನ್ನತ ಸಾಧನೆಲೆಡ್ದಾವರ ಭಾರತೊಡೆಡ್ ಅಭಿಮಾನಿಲೆನ್ ಪಡೆತೆರ್. ವಿಶ್ವಮಟ್ಟೊಡು ಆರ್ ಕೊರ್ತಿನ ಉನ್ನತ ಪ್ರದರ್ಶನೊಗಾದ್ ಭಾರತ ಸರ್ಕಾರೊ ೨೦೦೪ನೇ ವರ್ಸೊದ ಅರ್ಜುನ ಪ್ರಶಸ್ತಿನ್ ಆರೆಗ್ ಕೊರ್ದು ಸನ್ಮಾನಿಸಾಂಡ್.

## ಸಾಧನೆಲು
* ೨೦೦೫ ಅಮೇರಿಕಾ ಮುಕ್ತ ಟೆನ್ನಿಸ್ ಪಂದ್ಯಾವಳಿದ ನಾಲ್ನೇ ಸುತ್ತುಗ್ ಪ್ರವೇಶಿಸ್ದ್, ಏತೇ ಗ್ರ್ಯಾಂಡ್‌ಸ್ಲ್ಯಾಮ್ ಪಂದ್ಯೊಡು ನಾಲ್ನೇ ಸುತ್ತು ತಲುಪಿನ ಸುರುತ್ತ ಬೊಕ್ಕ ಒಂಜೇ ಭಾರತೀಯ ಮಹಿಳೆ ಆಯೆರ್ (ಮೂಜನೇ ಸುತ್ತುಡ್ ಫ್ರಾನ್ಸ್ದ ಮೆರಿಯಾನ್ ಬಾರ್ಟೋಲಿಯರೆನ್ ೭-೬, ೬-೪ ಡ್ ಸೋಲಿಸಿಯೆರ್ ಬೊಕ್ಕ ನಾಲ್ನೇ ಸುತ್ತುಡ್ ರಷ್ಯಾದ ಮರಿಯಾ ಶರಪೊವಾರೆಡ್ದ್ ೬-೨, ೬-೧ ಡ್ ಸೋತೆರ್)
* ೨೦೦೫ ಫಾರೆಸ್ಟ್ ಹಿಲ್ಸ್ ವುಮನ್ಸ್ ಕ್ಲಾಸಿಕ್ ಟೆನ್ನಿಸ್ ಪಂದ್ಯಾವಳಿದ ಫೈನಲ್ಸ್‌ಗ್ ಪ್ರವೇಶಿಸಿಯೆರ್ (ಫೈನಲ್ಸ್‌ಡ್ ಚೆಕ್ ರಿಪಬ್ಲಿಕ್ದ ಲೂಸಿ ಸಫರೊವರೆಡ್ದ್ ೩-೬, ೭-೫, ೬-೪ಡ್ ಸೋತೆರ್)
* ೨೦೦೫ ಆಕ್ಯುರಾ ಕ್ಲಾಸಿಕ್ ಪಂದ್ಯಾವಳಿಡ್ ಮೂಜನೇ ಸುತ್ತುಗ್ ಪ್ರವೇಶಿಸಿಯೆರ್. (ರಡ್ಡನೇ ಸುತ್ತುಡ್ ಎಣ್ಮನೇ ಕ್ರಮಾಂಕದ ರಷ್ಯಾದ ನಾಡಿಯ ಪೆಟ್ರೊವರೆನ್ ೬-೨, ೬-೧ ಡ್ ಸೋಲಿಸಿಯೆರ್ ಬೊಕ್ಕ ಮೂಜನೇ ಸುತ್ತುಡ್ ಜಪಾನಿದ ಅಕಿಕೊ ಮೊರಗಾಮಿಡ್ದ್ ೬-೨, ೬-೧ ಡ್ ಸೋತೆರ್). ಎಣ್ಮನೇ ಕ್ರಮಾಂಕದ ನಾಡಿಯ ಪೆಟ್ರೊವರೆನ್ ಸೋಲಿಸಿನ ಕಾರಣೊಡ್ದಾವರ ಸುರುತ ಸರ್ತಿ ಮಿತ್ತ್ ೫೦ನೇ ಕ್ರಮಾಂಕದ ಆಟಗಾರ್ತಿಯೆರೆನ ಪಟ್ಟಿಗ್ ಸೇರಿಯೆರ್.
* ೨೦೦೫ ದುಬೈ ಮುಕ್ತ ಪಂದ್ಯಾವಳಿಡ್ ರಡ್ಡನೇ ಸುತ್ತುಡ್ ೨೦೦೪ರ ಅಮೇರಿಕಾ ಮುಕ್ತ ಟೆನ್ನಿಸ್ ಪಂದ್ಯಾವಳಿದ ವಿಜೇತೆಯಾಯಿನ ರಷ್ಯಾದ ಸ್ವೆತ್ಲಾನಾ ಕುಜ್ನೆಟ್ಸೊವರೆನ್ ೬-೪, ೬-೨ ಡ್ ಸೋಲಿಸ್ದ್ ಕ್ವಾಟರ್ ಫೈನಲ್ಸ್ ತಲುಪಿಯೆರ್ (ಕ್ವಾಟರ್ ಫೈನಲ್ಸ್‌ಡ್ ಜೆಲೆನಾ ಜಾನ್ಕೊವಿಚ್‌ರೆಡ್ದ್ ೬-೨, ೬-೨ ಡ್ ಸೋತೆರ್)
* ೨೦೦೫ ಹೈದರಾಬಾದ್ ಮುಕ್ತ ಟೆನ್ನಿಸ್ ಪಂದ್ಯಾವಳಿಡ್ ಉಕ್ರೇನ್ ದೇಶದ ಅಲ್ಯೋನಾ ಬೊಂಡರೆಂಕೊರೆರೆನ್ ೬-೪, ೫-೭, ೬-೩ ಡ್ ಫೈನಲ್ಸ್‌ಡ್ ಸೋಲಿಸ್ದ್ ಡಬ್ಲ್ಯುಟಿಎ ಪಂದ್ಯಾವಳಿನ್ ಗೆಂದಿನ ಸುರುತ್ತ ಭಾರತೀಯ ಆಟಗಾರ್ತಿ ಪನ್ಪಿನ ಹೆಗ್ಗಳಿಕೆಗ್ ಪಾತ್ರೆರಾಯೆರ್.
* ೨೦೦೫ ಆಸ್ಟ್ರೇಲಿಯಾ ಮುಕ್ತ ಟೆನ್ನಿಸ್ ಪಂದ್ಯಾವಳಿದ ಮೂಜನೇ ಸುತ್ತುಗ್ ಪ್ರವೇಶಿಸ್ದ್, ಏತೇ ಗ್ರ್ಯಾಂಡ್‌ಸ್ಲ್ಯಾಮ್ ಪಂದ್ಯೊಡು ಮೂಜನೇ ಸುತ್ತು ತಲುಪಿನ ಸುರುತ್ತ ಬೊಕ್ಕ ಒಂಜೇ ಭಾರತೀಯ ಮಹಿಳೆ ಆಯೆರ್ (ಮೂಜನೇ ಸುತ್ತುಡ್ ಅಮೇರಿಕಾದ ಸರೀನಾ ವಿಲಿಯಮ್ಸ್‌ರೆಡ್ದ್ ೬-೨, ೬-೧ ಡ್ ಸೋತೆರ್)
* ೨೦೦೪ ಹೈದರಾಬಾದ್ ಮುಕ್ತ ಡಬಲ್ಸ್ ಪಂದ್ಯಾವಳಿನ್ ಲೈಜೆಲ್ ಹ್ಯುಬೆರ್ ಒಟ್ಟುಗು ಸೇರ್ದ್ ಗೆಂದ್ದ್ ಭಾರತದ ಅತ್ಯಂತ ಎಲ್ಯ ಡಬ್ಲ್ಯುಟಿಎ ಅತ್ತಂಡ ಎಟಿಪಿ ಟೂರ್ ಪಂದ್ಯಾವಳಿ ವಿಜೇತೆಯಾಯೆರ್ ಬೊಕ್ಕ ಡಬ್ಲ್ಯುಟಿಎ ಟೂರ್ ಪಂದ್ಯಾವಳಿ ಗೆಂದಿನ ಪ್ರಥಮ ಮಹಿಳೆಯಾಯೆರ್.
* ೨೦೦೩ ಜೂನಿಯರ್ ವಿಂಬಲ್ಡನ್ ಡಬಲ್ಸ್ ಪಂದ್ಯಾವಳಿನ್ ಅಲೀಸಾ ಕ್ಲೇಯ್ಬಾನೊವ ಒಟ್ಟುಗು ಗೆಂದ್ದ್ ಜೂನಿಯರ್ ವಿಂಬಲ್ಡನ್ ಮುಕ್ತ ಟೆನ್ನಿಸ್ ಪಂದ್ಯಾವಳಿ ಗೆಂದಿನ ಅತ್ಯಂತ ಎಲ್ಯ ಭಾರತೀಯ ಆಟಗಾರ್ತಿ ಬೊಕ್ಕ ಪ್ರಥಮ ಮಹಿಳಾ ಪಟು ಆಯೆರ್.

## ಸಾನಿಯಾ ಬೊಕ್ಕ ಬೆಥನಿಗ್ ಅಪಿಯಾ ಇಂಟರ್‌ನ್ಯಾಷನಲ್‌ ಟೆನಿಸ್‌ ಟೂರ್ನಿ ಪ್ರಶಸ್ತಿ
* ದಿ. ೧೬-೧-೨೦೧೫: ಸಾನಿಯಾ ಮಿರ್ಜಾ ಬೊಕ್ಕ ಬೆಥನಿ ಮಟೆಕ್‌ ಜೋಡಿ ಸಿಡ್ನಿಡ್ ನಡತಿನ ಅಪಿಯಾ ಇಂಟರ್‌ನ್ಯಾಷನಲ್‌ ಟೆನಿಸ್‌ ಟೂರ್ನಿಡ್ ಚಾಂಪಿಯನ್‌ ಆಂಡ್.
* ಶುಕ್ರವಾರ ನಡತಿನ ಮಹಿಳೆಯರ ಡಬಲ್ಸ್‌ ವಿಭಾಗದ ಫೈನಲ್‌ಡ್ ಭಾರತ–ಅಮೆರಿಕದ ಜೋಡಿ ೬–೩, ೬–೩ ಡ್ ಅಮೆರಿಕದ ಅಬಿಗೈಲ್‌ ಸ್ಪಿಯರ್ಸ್‌ ಬೊಕ್ಕ ರಕ್ವೆಲ್‌ ಜೋನ್ಸ್‌ ವಿರುದ್ಧ ಗೆಲುವು ಪಡೆಂಡ್.
* ಸಾನಿಯಾ ಬೊಕ್ಕ ಬೆಥನಿ ಒಟ್ಟುಗು ಪಡೆತಿನ ಐದನೇ ಡಬ್ಲ್ಯುಟಿಎ ಪ್ರಶಸ್ತಿ ಇಂದು. ಈ ಗೆಲುವು ಆಸ್ಟ್ರೇಲಿಯಾ ಓಪನ್‌ ಗ್ರ್ಯಾಂಡ್‌ಸ್ಲಾಮ್‌ ಟೂರ್ನಿಗ್ ದುಂಬು ಸಾನಿಯಾಗ್ ಬೋಡಾಯಿನ ಆತ್ಮವಿಶ್ವಾಸನ್ ಕೊರ್ಂಡ್.

## ವಿವಾದ
ಸಾನಿಯಾ ೨೦೦೫ರ ನವೆಂಬರ್‌ಡ್ ಸುರಕ್ಷಿತ ವಿವಾಹಪೂರ್ವ ಲೈಂಗಿಕ ಸಂಬಂಧದ ಬಗ್ಗೆ ಕೊರ್ತಿನ ಹೇಳಿಕೆ ವಿವಾದವಾದ್ ಪೋಂಡ್. ಎಚ್ಚಾದ್ ಕಡೆಟ್ ಆರೆನ ಹೇಳಿಕೆದ ತೀವ್ರ ಖಂಡನೆ ಆಂಡ್ ಬೊಕ್ಕ ಕೆಲವು ಕಡೆಟ್ ಆರೆನ ಪ್ರತಿಕೃತಿ ದಹನಲಾ ಆಂಡ್. ತಾನು ವಿವಾಹಪೂರ್ವ ಲೈಂಗಿಕ ಸಂಬಂಧೊನು ಪುರಸ್ಕರಿಸಂದಿನಿ ಪಂದ್ ಸಾನಿಯಾ ಬೇತೊಂಜಿ ಹೇಳಿಕೆನ್ ಕೊರ್ತೆರ್, ಆಂಡಲಾ ವಿವಾದ ಆರೆನ್ ಬುಡಂದು ಪೋಂಡು. ಎಚ್ಚಾದ್ ಮುಸ್ಲಿಂ ಸಂಪ್ರದಾಯವಾದಿಲು ಸಾನಿಯಾ ಟೆನ್ನಿಸ್ ಆಡುನಗ ತುಪ್ಪುನ ಪೋಷಾಕುದ ಬಗ್ಗೆಲಾ ಆಕ್ಷೇಪ ಎತ್ತಿಯೆರ್. ಆಂಡ ವಿಚಾರವಾದಿಲು ಆರೆನ್ ಎರಡು ವಿಚಾರೊಡು ಸಮರ್ಥಿಸಿಯೆರ್.

## ಡಬ್ಲ್ಯುಟಿಎ ರ್ಯಾಂಕಿಂಗ್‌ ೨೦೧೫-೧೬
ಭಾರತದ ಸಾನಿಯಾ ಮಿರ್ಜಾ ಮಹಿಳೆಯರ ಡಬಲ್ಸ್ ವಿಭಾಗದ ರ್ಯಾಂಕಿಂಗ್‌ ೧೧-೧-೨೦೧೬ಡ್ ಬುಡುಗಡೆ ಆಯಿನ ಪಟ್ಟಿಡ್ ಅಗ್ರಸ್ಥಾನೊಡು ಉಲ್ಲೆರ್. ಸೋಮವಾರ ಬುಡುಗಡೆ ಆಯಿನ ಡಬ್ಲ್ಯುಟಿಎ ರ್ಯಾಂಕಿಂಗ್‌ ಪಟ್ಟಿಡ್ ೧೧,೩೯೫ ಪಾಯಿಂಟ್ಸ್‌ ಉಂಡು. ಸ್ವಿಟ್ಜರ್ಲೆಂಡ್ದ ಮಾರ್ಟಿನಾ ಹಿಂಗಿಸ್ ರಡ್ಡನೇ ಸ್ಥಾನೊಡು ಉಲ್ಲೆರ್. ಮಾರ್ಟಿನಾ ೧೧,೩೫೫ ಪಾಯಿಂಟ್ಸ್‌ ಗಳಿಸ್ದೆರ್. ಇರಿಬ್ಬೆರ್ಲಾ ಸೇರ್ದ್ ಒಟ್ಟು ೨೬ ಪಂದ್ಯೊಲೆನ್ ಗೆಂದ್ದೆರ್. ೨೦೧೬ನೇ ವರ್ಸೊದ ಸುರುಟು ಅವು ಬ್ರಿಸ್ಟೆನ್‌ಡ್ ಮಹಿಳೆಯರ ಡಬಲ್ಸ್ ಪ್ರಶಸ್ತಿನ್ ಗೆಂದಿಯೆರ್.

## ಡಬ್ಲ್ಯುಟಿಎ ಅಪಿಯಾ ಇಂಟರ್‌ನ್ಯಾಷನಲ್‌ ಟೆನಿಸ್‌ ಟೂರ್ನಿ ೨೦೧೬
ಭಾರತದ ಸಾನಿಯಾ ಮಿರ್ಜಾ ಬೊಕ್ಕ ಸ್ವಿಟ್ಜರ್ಲೆಂಡ್ದ ಮಾರ್ಟಿನಾ ಹಿಂಗಿಸ್ ಡಬ್ಲ್ಯುಟಿಎ ಅಪಿಯಾ ಇಂಟರ್‌ನ್ಯಾಷನಲ್‌ ಟೆನಿಸ್‌ ಟೂರ್ನಿಡ್ ಪ್ರಶಸ್ತಿ ಗೆಂದಿಯೆರ್.
ಭಾರತ ಬೊಕ್ಕ ಸ್ವಿಸ್ ಜೋಡಿ ಒಟ್ಟುಗು ಆಡೆರೆ ಸುರು ಮಲ್ತಿನ ಬೊಕ್ಕ ಗೆಂದಿನ ೧೧ನೇ ಪ್ರಶಸ್ತಿ ಇಂದು. ಡಬಲ್ಸ್‌ ವಿಭಾಗೊಡು ಗುರುವಾರೊನೇ ಸತತ ೨೯ನೇ ಪಂದ್ಯ ಗೆಂದ್ದ್ ವಿಶ್ವ ದಾಖಲೆ ನಿರ್ಮಿಸ್ದಿತ್ತಿನ ಸಾನಿಯಾ ಬೊಕ್ಕ ಮಾರ್ಟಿನಾ ಈ ಟೂರ್ನಿದ ಫೈನಲ್‌ಡ್ಲಾ ಗೆಲುವು ಪಡೆದ್ ಒಟ್ಟು ಪಂದ್ಯದ ಗೆಲುವುದ ಸಂಖ್ಯೆನ್ ೩೦ಗ್ ಏರಾಯೆರ್.
ಫೈನಲ್‌ದ ಹೋರಾಟೊಡು ಸಾನಿಯಾ ಬೊಕ್ಕ ಮಾರ್ಟಿನಾ ಹಿಂಗಿಸ್ ೧–೬, ೭–೫, ೧೦–೫ಡ್ ಕ್ಯಾರೋಲಿನಾ ಗ್ರೇಸಿಯಾ ಬೊಕ್ಕ ಕ್ರಿಸ್ಟಿನಾ ಮ್ಲಾಡೆನೊವಿಚ್‌ ಅರೆನ್ ಸೋಲಿಸಿಯೆರ್.

## ಪದ್ಮಭೂಷಣ ಪ್ರಶಸ್ತಿ ೨೦೧೬
* ೨೦೧೬ನೇ ವರ್ಸೊದ ಕೇಂದ್ರ ಸರ್ಕಾರ ಕೊರ್ಪುನ ಪದ್ಮಭೂಷಣ ಪ್ರಶಸ್ತಿ ಟೆನ್ನಿಸ್ ಆಟಗಾರ್ತಿ ಸಾನಿಯಾ ಮಿರ್ಜಾ ಅರೆಗ್ ಕ್ರೀಡಾ ಕ್ಷೇತ್ರೊಡು ಮಲ್ತಿನ ಸಾಧನೆಗಾದ್ ಲಭಿಸಾಂಡ್. ೨೫-೧-೨೦೧೬ಡ್ ಘೋಷಣೆ ಮಲ್ತೆರ್, ೨೬-೧-೨೦೧೬ಡ್ ಪ್ರದಾನ ಮಲ್ಪುವೆರ್.

## ಗ್ರ್ಯಾಂಡ್‌ಸ್ಲಾಮ್‌ ಆಸ್ಟ್ರೇಲಿಯಾ ಓಪನ್‌ ಟೆನಿಸ್‌ ಟೂರ್ನಿ ೨೦೧೬
ಮೆಲ್ಬರ್ನ್‌ಡ್ ನಡತಿನ ಗ್ರ್ಯಾಂಡ್‌ಸ್ಲಾಮ್‌ ಆಸ್ಟ್ರೇಲಿಯಾ ಓಪನ್‌ ಟೆನಿಸ್‌ ಟೂರ್ನಿದ ಮಹಿಳೆಯರ ಡಬಲ್ಸ್‌ ಫೈನಲ್‌ಡ್ ಸಾನಿಯಾ ಮಿರ್ಜಾ ಬೊಕ್ಕ ಸ್ವಿಟ್ಜರ್ಲೆಂಡ್ದ ಮಾರ್ಟಿನಾ ಹಿಂಗಿಸ್ ಜೋಡಿ ಶುಕ್ರವಾರ ೨೯-೧-೨೦೧೬ಡ್ ಪ್ರಶಸ್ತಿ ಗೆಂದ್ಂಡ್. ಈ ಪಂದ್ಯ ಬೊಕ್ಕೆದ ಒಂಜಿ ಗಂಟೆ ೪೫ ನಿಮಿಷ ನಡತಿನ ಹೋರಾಟೊಡು ವಿಶ್ವದ ಅಗ್ರಗಣ್ಯ ಜೋಡಿಯಾಯಿನ ಸಾನಿಯಾ ಬೊಕ್ಕ ಹಿಂಗಿಸ್‌, ಏಳನೇ ಶ್ರೇಯಾಂಕದ ಜೆಕ್ ಗಣರಾಜ್ಯದ ಆ್ಯಂಡ್ರಿಯಾ ಹ್ಲಾವಕ್ಚೋವಾ ಬೊಕ್ಕ ಲೂಸಿಯಾ ರ್ಯಾಡಿಕಾ ಜೋಡಿದ ವಿರುದ್ಧ ೭–೬(೧), ೬–೩(೨) ನೇರ ಸೆಟ್‌ಡ್ ಗೆಲುವು ಸಾಧಿಸಿಯೆರ್.

## ತೂಲೆ
* ಮಾರ್ಟಿನಾ ಹಿಂಗಿಸ್
* ಸೆರೆನಾ ವಿಲಿಯಮ್ಸ್
* ಸ್ಟೆಫಿ ಗ್ರಾಫ್

## ಉಲ್ಲೇಖೊಲು

## ಪಿದಯಿದ ಕೊಂಡಿಲು

* 

ವರ್ಗ:ಕ್ರೀಡಾಪಟುಗಳು
ವರ್ಗ:ಟೆನ್ನಿಸ್ ಕ್ರೀಡಾಪಟುಗಳು